E-1971/2016

Mál þetta var höfðað með birtingu stefnu 15. júní 2016 og dómtekið 30. júní sl. Stefnandi er A faktoring ehf., Sundagörðum 2 í Reykjavík og stefnda er S-kvk-nf S-kvk-nf, Austurberg 30 í Reykjavík.

Stefnandi krefst þess að stefnda greiði sér 986.792 krónur ásamt dráttarvöxtum skv. 1. mgr. 6. gr. laga nr. 38/2001, um vexti og verðtryggingu, af þeirri fjárhæð frá 24. mars 2016 til greiðsludags, auk málskostnaðar að mati dómsins. Stefnda krefst sýknu af öllum kröfum stefnanda auk greiðslu málskostnaðar.

I.

Málsatvik eru þau að GJ VERK slf. vann almenna smíðavinnu fyrir stefndu í íbúð hennar við Austurbergs 30 í Reykjavík. Vegna þeirrar vinnu gaf félagið út reikning nr. SR016-7 þann 23. febrúar 2016 að fjárhæð 986.792 krónur, með eindaga 24. mars s.á. Samkvæmt reikningum er útseld dagvinna 122 klst., tímagjaldið 4.750 krónur, efniskostnaður 216.300 krónur og virðisaukaskattur 190.992 krónur. Stefnda samþykkti reikningsupphæðina með undirritun sinni á reikninginn.

Þann 24. febrúar 2016 gerðu GJ VERK slf. og stefnandi samning um kaup stefnanda á kröfu GJ VERKS slf. á grundvelli reikningsins. Í kaupnótu dagsettri 24. febrúar 2016 kemur fram að stefnandi hafi keypt kröfuna sama dag og fært kaupverðið á kaupreikning. S-kk-nf B-kk-nf, starfsmaður stefnanda gaf skýrslu fyrir dómi. Greindi hann frá því að stefnandi, sem fengist við kaup á kröfum af ýmsu tagi, keypti vanalega ekki kröfur á hendur einstaklingum. Í þessu tilviki hefði þó verið fallist á það en áður hefði hann haft samband við stefndu og gert henni grein fyrir því að til stæði að kaupa kröfu GJ VERKS slf. á hendur henni. Auk þess hefði verið gengið úr skugga um að hún viðurkenndi kröfuna, væri ekki á vanskilaskrá og eignastaða hennar hafi jafnframt verið könnuð.

Stefnandi sendi stefnda kröfubréf í kjölfar kaupanna þar sem áritaðar eru upplýsingar um að stefnandi hafi keypt kröfuna og gild greiðsla hennar gæti einungis farið fram með greiðslu til stefnanda.

Framangreind krafa hefur ekki fengist greidd þrátt fyrir innheimtutilraunir og kveður stefnandi því málaferli þessi óhjákvæmileg til að knýja á um greiðslu hennar. Vísar hann til almennra reglna samninga- og kröfuréttar um loforð og efndir fjárskuldbindinga. Krefst hann dráttarvaxta af kröfunni frá umsömdum gjalddaga með vísa til laga nr. 38/2001, um vexti og verðtryggingu. Þá krefst hann málskostnaðar og að við fjárhæð hans verði tekið tillit til kostnaðar hans af árangurslausum innheimtuaðgerðum og því að stefnandi sé ekki virðisaukaskattsskyldur.

Stefnda reisir sýknukröfu sína á því að hún hafi þegar greitt umdeildan reikning og vísar í því sambandi til framlagðra yfirlita um sex millifærslur inn á reikning G-kk-ef J-kk-ef B-kk-ef, forsvarsmanns GJ VERKS slf., á tímabilinu 21. mars til 8. apríl 2016, samtals að fjárhæð 1.268.000. krónur. Kveður hún þessar greiðslur m.a. vera greiðslu fyrir vinnu samkvæmt umdeildum reikningi. Þá kemur fram í greinargerð stefndu að hún telji vinnu GJ VERKS ekki hafa staðist faglegar kröfur og henni hafi heldur ekki verið að fullu lokið. Þá er í kaflanum um lagarök í greinargerðinni vísað til þess að sýknukrafa stefndu sé byggð á aðildarskorti, sbr. 2. mgr. 16. gr. laga nr. 91/1991 og auk þess vísað til meginreglna kröfuréttar og samningaréttar, laga um þjónustukaup nr. 42/2000 og 33. og 36. gr. laga nr. 7/1936, um samninga, umboð og ógilda löggerninga.

Fyrir liggur að stefnandi lagði fram kæru til lögreglunnar 26. október 2016 á hendur G-kk-þgf J-kk-þgf B-kk-þgf þar sem fram kemur að stefnandi telji háttsemi hans varða við XXVI. kafla almennra hegningarlaga nr. 19/1940.

II.

Ekki er um það deilt að stefnandi hefur ekki fengið kröfu sína greidda. Stefnandi hefur fært sönnur á að hann hafi fengið kröfuna framselda frá GJ VERKI slf. enda liggur fyrir kaupnóta um þau viðskipti dags. 24. febrúar 2016 auk almenns samnings milli þeirra um kaup stefnanda á kröfum félagsins sem gerður var sama dag. Því er ekki hald í þeirri málsástæðu stefndu að sýkna beri stefndu á grundvelli aðildarskorts stefnanda, auk þess sem sú málsástæða er óljós og vanreifuð í stefnu.

Dómurinn felst heldur ekki á að stefnda hafi losnað undan greiðsluskyldu með því að greiða forsvarsmanni GJ VERKS slf., G-kk-þgf J-kk-þgf B-kk-þgf, 1.280.000 kr. með sex millifærslum inn á reikning hans í mars og apríl 2016. Ekki er ljóst hvort þessar greiðslur hafi verið inntar af hendi sem greiðsla umdeilds reiknings. Þá er með engu móti hægt að fallast á að stefnda geti losnað undan greiðsluskyldu gagnvart kröfueiganda með greiðslu til þriðja aðila, auk þess sem stefnandi gerði henni skýrlega grein fyrir því að reikningurinn hefði verið framseldur til hans og greiðsla til annarra leysti hana ekki undan greiðsluskyldu, sbr. framlagt kröfubréf frá stefnanda til stefndu, dagsett 24. febrúar 2016. Stefnda hefur ekki andmælt því að hafa fengið þetta kröfubréf né heldur hefur því sem fram kom í skýrslu S-kk-ef B-kk-ef fyrir dómi, að hann hafi einnig veitt henni sömu upplýsingar símleiðis sama dag og reikningurinn var seldur.

Þá hefur stefnda ekki gert tilraun til að færa fram gögn eða rökstyðja nánar hvernig sýknukrafa hennar fái stoð í ákvæðum þjónustukaupalaga nr. 42/2000 eða hvernig 33. eða 36. gr. samningalaga geti leitt til sömu niðurstöðu. Staðhæfingar um bágt heilsufar stefndu, sem koma fram í greinargerð hennar, og um skort á skilningi á framangreindu kröfuframsali, sem reifað var í munnlegum málflutningi, eru algerlega vanreifuð og fá ekki stuðning í gögnum málsins.

Með framangreindum rökstuðningi verður krafa stefnanda tekin til greina með dráttarvöxtum frá þeim degi sem krafist er, sbr. 1. mgr. 5. gr. laga nr. 38/2001, um vexti og verðtryggingu. Að virtri þessari niðurstöðu verður stefndu gert að greiða stefnanda málskostnað sem telst hæfilega ákveðinn 440.000. krónur að teknu tilliti til virðisaukaskatts.

I-kvk-nf Þ-kvk-nf héraðsdómari kvað upp þennan dóm.

D Ó M S O R Ð :

Stefnda, S-kvk-nf S-kvk-nf, greiði stefnanda, A faktoring ehf., 986.792 krónur með dráttarvöxtum skv. 1. mgr. 6. gr. laga nr. 38/2001, frá 24. mars 2016 til greiðsludags auk 440.000 króna í málskostnað.

I-kvk-nf Þ-kvk-nf